Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga.

(2021/C 164/06)

Euroopa Komisjon on kõnealuse väikese muudatuse heaks kiitnud kooskõlas komisjoni 18. detsembri 2013. aasta delegeeritud määruse (EL) nr 664/2014 artikli 6 lõike 2 kolmanda lõiguga.

Väikese muudatuse heakskiitmise taotluse leiab Euroopa Komisjoni andmebaasist e-Ambrosia.

KOONDDOKUMENT

„Kalix Löjrom“

ELi nr: PDO-SE-0650-AM01 – 13. mai 2020

KPN (X) KGT ( )

1. Nimetus

„Kalix Löjrom“

2. Liikmesriik või kolmas riik

Rootsi

3. Põllumajandustoote või toidu kirjeldus

3.1. Toote liik

Klass 1.7 Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

Tootel „Kalix Löjrom“ ehk Kalixi rääbisemarjal on järgmised põhiomadused.

— Toote „Kalix Löjrom“ ainus lisaaine on 4,0 % soola (NaCl).

— Marjatera suurus varieerub viienädalase püügihooaja jooksul (0,8 mm 1. nädalal kuni ligikaudu 1,3 mm 5. nädalal).

— Tootel „Kalix Löjrom“ on täidlane ja õrn maheda kalaõli ja soola maitse.

— Mari on oranži värvusega (riigisisese värviskaala värvus S2070-Y50R).

— Veesisaldus ei tohi olla nii suur, et toode „Kalix Löjrom“ pudeneks ümberpööratud lusikalt maha. Kalamari peab säilitama oma kuju ka tasasele pinnale asetades.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Euroopa rääbis toitub planktilistest koorikloomadest, putukavastsetest ja mineraalidest, mis jõuavad püügipiirkonda koos jõeveega. Kogu euroopa rääbise toit on pärit määratletud geograafilisest piirkonnast.

3.4. Täpsustage tootmise erietapid, mis peavad toimuma määratletud geograafilises piirkonnas

Toote „Kalix Löjrom“ ettevalmistamine (marja loputamine, segamine, sõelumine, kuivatamine, soolamine ja põhjalik puhastamine) peab toimuma geograafilises piirkonnas. See tuleneb piirkonnas leiduvatest eriteadmistest ning asjaolust, et enne ettevalmistusprotsessi ei talu mari vedu pikkade vahemaade taha.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Geograafilise piirkonna maismaaosa asub Piteå, Luleå, Kalixi ja Haparanda omavalitsusüksuste territooriumil ning merel piirkonnas, mis piirneb Åby jõe suudmealaga lõunas ja Torneå jõe suudmealaga põhjas ning ulatub rannikust kuni 40 km kaugusele.

5. Seos geograafilise piirkonnaga

5.1. Geograafilise piirkonna eripära

Euroopa rääbis elab punktis 4 kirjeldatud geograafilises piirkonnas. Ta püsib püügihooajal selles 1500 saarega piirkonnas, kuna see on tema looduslik kudemiskoht. Soome ranniku põhjaosas samasuguseid looduslikke kudemiskohti ei asu. Åby jõe suudmealast lõunapool on vee soolasisaldus liiga suur, kuna sellesse Põhjalahe ossa ei jõua piisavalt magevett. Püügipiirkonna suurus varieerub olenevalt sellest, kui palju magevett jõuab merre kevadise suurvee ajal. Lumerohke talve järel surub kevadise suurveega Põhjalahte jõudnud magevesi soolase vee kaugemale ja selle tulemusel laieneb euroopa rääbise püügipiirkond rannikust 40 km kaugusele. Kui rääbis leiab toitu suuremal alal, suureneb ka tema arvukus. Vihma- ja lumerohke talve ning suure rääbisevaru omavaheline seotus on hästi teada. Põhjalahe kirjeldatud ossa juhivad magevett kaheksa suurt jõge ning arvukalt väiksemaid ojasid ja vooluveekogusid. Nendesse vooluveekogudesse jõuab vesi 25 % Rootsi maa-alast. Sellesse valgalasse kuulub ka osa Norra mägede vooluveekogudest. Vesi on kvaliteedilt võrdne joogiveega.

Toodet „Kalix Löjrom“ toodetakse käsitsi ning selleks on vaja põhjalikke teadmisi ja pikaajalist kogemust. Eriti marja eemaldamine nõuab aastatepikkust kogemust ja on toote kvaliteedi jaoks väga oluline. Kirjeldatud piirkonnas osatakse marja ette valmistada tänu rääbisemarja „Kalix Löjrom“ tootmise pikaajalisele traditsioonile.

5.2. Toote eripära

Määratletud geograafilises piirkonnas elavat euroopa rääbist eristab teistest mageveeliikidest selle toit. Piirkonnas ei leidu mageveeputukaid. Kala toitub planktilistest koorikloomadest ja putukavastsetest. „Kalix Löjrom“ on oranži värvusega (riigisisese värviskaala värvus S2070-450R), samas kui magevees elava rääbise mari on kollane. See erinevus tuleneb kalade toidust. Tootel „Kalix Löjrom“ on täidlane ja õrn maheda kalaõli ja soola maitse.

5.3. Põhjuslik seos geograafilise piirkonna ja toote kvaliteedi või omaduste vahel

„Kalix Löjrom“ on turul tuntud kvaliteetse ja ainulaadse tootena. Selleks on mitu põhjust, sealhulgas külm, puhas vesi ja kalade eriline toit. Vesi on kvaliteedilt võrdne joogiveega. Lisaks muudab toote eriliseks ka kirjeldatud piirkonnas levinud tootmismeetod. Selles piirkonnas elava euroopa rääbise eriline toit annab tootele „Kalix Löjrom“ selle ainulaadse maitse ja värvuse.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/1697-2006-ansokan-om-skyddad-ursprungsbeteckning-for-kalix-lojrom_rev20210204.pdf